**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.05.2022, ora 08:00 – 07.05.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 07.05.2022, ora 07:00**

**RÂURI**

**Debitele au fost, în general, în scădere**, exceptând râurile din bazinele hidrografice: Vedea, Neajlov, Bârlad, Prut și pe cele din Dobrogea unde au fost staționare.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste normalele lunare) pe râurile din bazinele hidrografice Vișeu, Someșul Mic, Crișul Repede, Crișul Alb, pe unii afluenți ai Crișului Negru, bazinele superioare ale Izei, Turului, Someșului, Mureșului, Arieșului, Târnavelor, Jiului, Argeșului și pe cursul superior al Bistriței şi mai mici (sub 30% din normalele lunare) pe râurile din bazinele hidrografice ale Rm. Sărat, Bârladului şi Jijiei.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere**, exceptând râurile din bazinele hidrografice: Crasna, Barcău, Vedea, Neajlov, Bârlad, afluenții Prutului, afluenții Oltului inferior și pe cele din Dobrogea unde vor fi staționare.

Sunt posibile ușoare creșteri de debite, izolate, pe unele râuri mici din zonele de deal și munte din vestul, nord – vestul și centrul țării datorită precipitațiilor, sub formă de aversă, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 06.05.2022 – 07.05.2022 a fost în scădere, având valoarea de 5000 m3/s**, sub media multianuală a lunii mai (7250 m3/s).

În aval de Porţile de Fier debitele au fost în scădere la Gruia și pe sectorul Bechet – Zimnicea și în creștere la Calafat și pe sectorul Giurgiu – Tulcea.

**Debitul la intrarea în țară (secțiunea Baziaș) va fi staţionar (5000 m3/s).**

În aval de Porțile de Fier debitele vor fi în scădere pe sectorul Gruia – Giurgiu şi în creştere pe sectorul Olteniţa – Tulcea.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei III de aplicare a restricţiilor.

Judeţul Vaslui

Se mențin prevederile din „Planul de restricții și folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 06.05.2022, ora 09:00 –07.05.2022, ora 06:00**

**ÎN ŢARĂ**

Vremea a fost ușor mai caldă decât în mod normal la această dată în vestul, nordul și centrul teritoriului, iar în rest s-a menținut normală termic. Cerul a fost mai mult senin în regiunile sud-estice și variabil în rest, cu înnorări temporare în jumătatea de vest a țării. Izolat au fost averse și descărcări electrice în Crișana, Maramureș și la munte. Punctiform, în nordul Carpaților Orientali, cantitățile de apă au depășit 15...20 l/mp și a căzut grindină. Vântul a suflat slab și moderat, cu unele intensificări în sudul Banatului. Mai era strat de zăpadă local la altitudini foarte mari la munte și măsura aseară la ora 21 -în platformele staţiilor meteo- până la 185 cm în Masivul Bucegi, la peste 2400 m. Temperaturile maxime s-au încadrat între 14 grade la Sulina și 25 de grade la Gurahonț. La ora 6.00, valorile termice erau cuprinse între 1 grad la Întorsura Buzăului și 16 grade la Oravița și Moldova Nouă. Pe alocuri, spre sfârșitul intervalului, în Dobrogea s-a format ceață.

**LA BUCUREŞTI**

Vremea s-a menținut frumoasă. Cerul a fost mai mult senin, iar vântul a suflat slab și moderat. Temperatura maximă a fost de 21 de grade la Afumați, 22 de grade la Băneasa și 24 de grade la Filaret. La ora 6.00, erau 4 grade la Băneasa, 5 grade la Afumați și 7 grade la Filaret.

**3. Prognoza meteorologică în intervalul 07.05.2022, ora 09:00 –08.05.2022, ora 09:00**

**ÎN ŢARĂ**

Vremea va fi ușor mai caldă decât în mod normal la această dată în regiunile intracarpatice și normală termic în cele extracarpatice. Cerul va fi variabil, cu înnorări temporare în nord-vestul, nordul, centrul țării și la munte, unde pe alocuri, după-amiaza și noaptea, vor fi averse și descărcări electrice. Vântul va sufla slab şi moderat, cu unele intensificări în sudul Banatului. Temperaturile maxime se vor încadra între 14 grade pe litoral și 27 de grade în Banat, iar cele minime, în general, între 2 și 12 grade. Spre sfârșitul intervalului, izolat, se va forma ceață.

**LA BUCUREŞTI**

Vremea va fi frumoasă și normală din punct de vedere termic. Cerul va fi variabil, mai mult senin dimineața și noaptea. Vântul va sufla slab până la moderat. Temperatura maximă se va situa în jurul valorii de 22 de grade, iar cea minimă va fi de 7...8 grade, mai scăzută în zona preorășenească spre 4 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 05.05.2022 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: IS-1, IS-2** şi **IS-5**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Timiş*** informează despre producerea, în data de 05.05.2022, la ora 10:15, unei poluări accidentale a aerului, cu o cantitate de aproximativ 3000 mc de gaze, în zona localităţii Bulgăruş, judeţul Timiş, din cauza unei avarii la colectorul de distribuţie gaze LTS Calacea – Sânnicolau Mare, care aparţine operatorului Expert Petroleum. S-a izolat tronsonul de colector avariat şi s-a remediat prin montarea unei şarniere.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 05.05.2022-06.05.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT